ดอลล์พุ่ง ข้อมูลศก.แกร่งหนุนกระแสเฟดขึ้นดอกเบี้ย
ดอลลาร์สหรัฐทะยานขึ้นแตะระดับสูงสุดในรอบกว่า 12 ปีเมื่อเทียบสกุลเงินเยนเมื่อคืนนี้ (28 พ.ค.) เนื่องจากนักลงทุนมองว่าเศรษฐกิจสหรัฐที่ฟื้นตัวขึ้นจะช่วยหนุนความเป็นไปได้ที่ธนาคารกลางสหรัฐ (FED) จะปรับขึ้นอัตราดอกเบี้ยภายในปีนี้
29 พ.ค. 2558

สำนักข่าวอินโฟเควสท์รายงานว่า ค่าเงินยูโรแข็งค่าขึ้นเมื่อเทียบดอลลาร์สหรัฐที่ระดับ 1.0957 ดอลลาร์สหรัฐ จาก 1.0890 ดอลลาร์สหรัฐ ขณะที่เงินปอนด์ลดลงที่ 1.5322 ดอลลาร์สหรัฐ จากระดับ 1.5341 ดอลลาร์สหรัฐ
ค่าเงินดอลลาร์สหรัฐปรับขึ้นเทียบกับสกุลเงินเยนที่ 123.89 เยน เทียบกับระดับ 123.84 เยน และเพิ่มขึ้นเมื่อเทียบกับฟรังก์สวิสที่ระดับ 0.9426 ฟรังก์ จาก 0.9512 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7756 ดอลลาร์สหรัฐ จากระดับ 0.7724 ดอลลาร์
ข้อมูลเศรษฐกิจที่สดใสเป็นปัจจัยที่หนุนคาดการณ์เกี่ยวกับการปรับขึ้นดอกเบี้ยของเฟดในเร็วๆนี้ ซึ่งส่งผลให้ดอลลาร์มีความแข็งแกร่ง เมื่อคืนนี้ กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 23 พ.ค. เพิ่มขึ้น 7,000 ราย แตะ 282,000 ราย อย่างไรก็ดี ตัวเลขดังกล่าวยังคงต่ำกว่าระดับ 300,000 รายเป็นสัปดาห์ที่ 12 ติดต่อกัน ซึ่งเป็นสัญญาณบ่งชี้ว่าตลาดแรงงานยังคงมีความแข็งแกร่ง
ด้านสมาคมนายหน้าอสังหาริมทรัพย์แห่งชาติของสหรัฐ (NAR) รายงานว่า ดัชนีการทำสัญญาขายบ้านที่รอปิดการขาย (pending home sales) ปรับตัวขึ้นเป็นเดือนที่ 4 ติดต่อกัน โดยพุ่งขึ้น 3.4% แตะระดับ 112.4 ในเดือนเม.ย.เมื่อเทียบรายเดือน ซึ่งเป็นระดับสูงสุดนับตั้งแต่เดือนพ.ค.2549 และสูงกว่าที่นักวิเคราะห์คาดการณ์ก่อนหน้านี้ว่าจะเพิ่มขึ้น 1% นับเป็นอีกหนึ่งสัญญาณซึ่งแสดงถึงการฟื้นตัวของตลาดที่อยู่อาศัยสหรัฐ
ส่วนสกุลเงินยูโรแข็งค่าขึ้น ขานรับมุมมองบวกเกี่ยวกับสถานการณ์หนี้กรีซ หลังนายปิแอร์ มอสโควิซี กรรมาธิการด้านเศรษฐกิจของสหภาพยุโรป (EU) ได้แสดงความคิดเห็นว่าการหารือกับกรีซมีความคืบหน้า แต่ยังมีเรื่องที่ต้องทำอีกมาก